CELEX: 32010R0152
Language: lt
Date: 2010-02-23 00:00:00
Title: 2010 m. vasario 23 d. Komisijos reglamentas (ES) Nr. 152/2010 dėl tam tikrų prekių klasifikavimo Kombinuotojoje nomenklatūroje

25.2.2010   
            
            
               LT
            
            
               Europos Sąjungos oficialusis leidinys
            
            
               L 48/3
            
         KOMISIJOS REGLAMENTAS (ES) Nr. 152/2010
   2010 m. vasario 23 d.
   dėl tam tikrų prekių klasifikavimo Kombinuotojoje nomenklatūroje
   EUROPOS KOMISIJA,
   atsižvelgdama į Sutartį dėl Europos Sąjungos veikimo,
   atsižvelgdama į 1987 m. liepos 23 d. Tarybos reglamentą (EEB) Nr. 2658/87 dėl tarifų ir statistinės nomenklatūros bei dėl Bendrojo muitų tarifo (1), ypač į jo 9 straipsnio 1 dalies a punktą,
   kadangi:
   
               (1)
            
            
               Siekiant užtikrinti, kad Reglamento (EEB) Nr. 2658/87 priede pateikta Kombinuotoji nomenklatūra būtų taikoma vienodai, būtina patvirtinti priemones, susijusias su šio reglamento priede nurodytų prekių klasifikavimu.
            
         
               (2)
            
            
               Reglamente (EEB) Nr. 2658/87 nustatytos bendrosios Kombinuotosios nomenklatūros aiškinimo taisyklės. Šios taisyklės taip pat taikomos bet kuriai kitai specialiomis Sąjungos teisės aktų nuostatomis įteisintai nomenklatūrai, kuri visiškai ar iš dalies parengta pagal Kombinuotąją nomenklatūrą arba pagal kurią ji papildomai detalizuojama atsižvelgiant į tarifų ir kitų su prekyba susijusių priemonių taikymo poreikius.
            
         
               (3)
            
            
               Laikantis minėtų bendrųjų taisyklių, šio reglamento priede pateiktos lentelės 1 skiltyje aprašytos prekės turėtų būti klasifikuojamos priskiriant KN kodus, nurodytus 2 skiltyje, remiantis 3 skiltyje išdėstytais motyvais.
            
         
               (4)
            
            
               Reikėtų numatyti, kad valstybių narių muitinių pateikta šio reglamento nuostatų neatitinkančia privalomąja tarifine informacija dėl prekių klasifikavimo Kombinuotojoje nomenklatūroje, vadovaujantis 1992 m. spalio 12 d. Tarybos reglamento (EEB) Nr. 2913/92, nustatančio Bendrijos muitinės kodeksą (2), 12 straipsnio 6 dalimi, jos turėtojas galėtų remtis dar tris mėnesius.
            
         
               (5)
            
            
               Šiame reglamente numatytos priemonės atitinka Muitinės kodekso komiteto nuomonę,
            
         PRIĖMĖ ŠĮ REGLAMENTĄ:
   1 straipsnis
   Šio reglamento priede pateiktos lentelės 1 skiltyje aprašytos prekės Kombinuotojoje nomenklatūroje klasifikuojamos priskiriant minėtos lentelės 2 skiltyje nurodytą KN kodą.
   2 straipsnis
   Valstybių narių muitinių išduota privalomąja tarifine informacija, neatitinkančia šio reglamento nuostatų, dar galima remtis tris mėnesius, vadovaujantis Reglamento (EEB) Nr. 2913/92 12 straipsnio 6 dalimi.
   3 straipsnis
   Šis reglamentas įsigalioja dvidešimtą dieną nuo jo paskelbimo Europos Sąjungos oficialiajame leidinyje.
   
      Šis reglamentas yra privalomas visas ir tiesiogiai taikomas visose valstybėse narėse.
      Priimta Briuselyje 2010 m. vasario 23 d.
      
         
            Komisijos vardu, Pirmininko vardu
         
         Algirdas ŠEMETA
         
            Komisijos narys
         
      
   
   
      (1)  OL L 256, 1987 9 7, p. 1.
   
      (2)  OL L 302, 1992 10 19, p. 1.
   
      PRIEDAS
      
                  Prekių aprašymas
               
               
                  Klasifikavimas
                  (KN kodas)
               
               
                  Motyvai
               
            
                  (1)
               
               
                  (2)
               
               
                  (3)
               
            
                  Gaminį sudaro tamsiai žalios spalvos elektros laidai su 160 skaidrių kaitrinių lempučių (1,5 V/0,5 W), sujungti į 320 × 150 cm dydžio tinklą (vadinamąjį „šviečiantį tinklą“). Tinklo akių dydis yra 19 × 19 cm, taigi atstumas tarp lempučių yra apie 19 cm.
                  Gaminys pateikiamas mažmeninei prekybai skirtoje pakuotėje su 24 V statiniu keitikliu, 8 siurbtukais su kabliukais ir 10 atsarginių lempučių.
                  Šviečiantį tinklą galima naudoti ir patalpose, ir lauke.
                  Gaminys skirtas puošybai, pvz., Kalėdų eglutės arba lango.
               
               
                  9405 30 00
               
               
                  Klasifikuojama vadovaujantis Kombinuotosios nomenklatūros 1 ir 6 bendrosiomis aiškinimo taisyklėmis bei KN kodus 9405 ir 9405 30 00 atitinkančiais prekių aprašymais.
                  Tinklas pakankamai didelis, todėl jį galima lengvai uždėti ant Kalėdų eglutės ir ją juo apgaubti. Per 19 × 19 cm dydžio tinklo akis galima prakišti šakas taip, kad lemputės atsidurtų arčiau kamieno. Lemputės ir tamsiai žalios spalvos laidai nepastebimi, o šviesa sklinda tarsi iš eglutės vidaus. Taip sukuriamas vientisos puošybos įspūdis.
                  Nors gaminys gali būti naudojamas kitais tikslais, jo objektyvūs ir pripažinti požymiai rodo, kad jo paskirtis yra papuošti ir apšviesti Kalėdų eglutę.
                  Todėl gaminys klasifikuotinas kaip Kalėdų eglutėms skirtas apšvietimo rinkinys, priskiriant KN kodą 9405 30 00.